## Mazón destaca “l’any rècord de les exportacions agroalimentàries de la Comunitat Valenciana” i reclama “igualtat de condicions per als nostres productes”

*** Reivindica la qualitat, la sostenibilitat i l’equilibri de “l’horta d’Europa” i assenyala que “si tinguérem les mateixes condicions que els altres seríem imbatibles”
* Lamenta la falta “d’equitat i justícia” de les institucions europees cap a la indústria agroalimentària de la Comunitat Valenciana i reclama el tractament en fred, clàusules espill i reciprocitat en l’ús de fitosanitaris
* Demanda al Govern d’Espanya “un compromís ferm en defensa del sector primari davant la Unió Europea” i exigix “l’aigua que ens continua negant històricament per la seua política antitransvasament”
* El cap del Consell ha visitat diverses empreses de la Comunitat Valenciana que participen en la fira Fruit Logística de Berlín**

**Berlín.**

El president de la Generalitat, Carlos Mazón, ha destacat “l’any rècord de les exportacions dels productes agroalimentaris de la Comunitat Valenciana a pesar de les dificultats i barreres que continua tenint el sector per a competir en igualtat de condicions amb altres mercats”.

El cap del Consell ha visitat, juntament amb el conseller d’Agricultura, Aigua, Ramaderia i Pesca, Miguel Barrachina, les empreses valencianes que participen en l’estand de la Comunitat Valenciana en Fruit Logistica 2025, el certamen més important del sector de la fruita i la verdura fresca que se celebra a Berlín (Alemanya).

El president ha realçat les 55 entitats de la Comunitat Valenciana presents en este certamen perquè són “un exemple del millor que podem fer amb la nostra terra i els nostres productes”, al mateix temps que ha reiterat “la qualitat, la sostenibilitat i l’equilibri de l’horta d’Europa”.

De fet, les dades de les exportacions de la indústria agroalimentària de la Comunitat Valenciana van aconseguir en l’acumulat de 2024 fins a novembre els 8.205,4 milions d’euros i representen el 24,3 % del total de les vendes a l’exterior del nostre territori.

El màxim representant de l’executiu valencià ha assenyalat “l’orgull i la força del sector agroalimentari del nostre territori per a continuar millorant” i ha afirmat que “si competírem amb les mateixes condicions que els altres seríem imbatibles”.

Mazón ha lamentat la falta “d’equitat i justícia” de les institucions europees cap a la indústria agroalimentària de la Comunitat Valenciana” per la qual cosa ha exigit “el mateix tracte que als altres”.

Així ha fet referència al tractament en fred igualitari per a tots els cítrics, la introducció les clàusules espill i el principi de reciprocitat en l’ús de fitosanitaris “perquè l’agricultura valenciana puga competir en les mateixes condicions que altres països”. Mazón ha indicat que esta falta d’exigències que no es tenen amb els productes d’importació “està creant un problema de competència, a més de costos”.

En esta línia, el cap del Consell també ha demandat al Govern d’Espanya “més fermesa i compromís per a defendre els interessos del sector primari perquè ja fa massa temps que està en silenci”.

A més, el president ha recordat a l’executiu central “l’aigua que la nostra terra mereix, clama i necessita, i que se’ns continua negant amb la seua política antitransvasament”, ho ha titllat “d’una injustícia absolutament històrica que perjudica extraordinàriament els nostres agricultors”.

**Fruit Logística Berlín 2025**

En total 55 empreses de la Comunitat Valenciana participen en Fruit Logística, de les quals 27 coexpositors estan presents en l’estand de la Comunitat Valenciana, entre les quals destaquen dos consells reguladors de figures de qualitat com la DOP Kaki de la Ribera i IGP Cítrics Valencians, a més d’empreses productores de fruites, hortalisses fresques, empreses distribuïdores, associacions i cooperatives. També participen companyies productores de llavors, brots i germinats o fertilitzants ecològics, entre altres.

Fecha: 05/02/2025